b'\n_START_ARTICLE_\nBalh\n_START_SECTION_\nZgodovina\n_START_PARAGRAPH_\nBalh je bil domnevno prvo mesto, v katerega so se v obdobju 2000-1500 pr. n. \xc5\xa1t. preselila plemena iz zgornjega pore\xc4\x8dja Amu-Darje.  Arabci so ga zaradi njegove \xc4\x8dastitljive statosti imenovali Umm Al-Belaad \xe2\x80\x93 Mati mest. Mesto je bilo tradicionalno sredi\xc5\xa1\xc4\x8de zoroastrstva Ime Zarisaspa, ki je ali drugo ime za Balh ali ime dela mesta, bi lahko izhajalo iz imena pomembnega zoroastrskega sveti\xc5\xa1\xc4\x8da ognja Azar-i-Asp. Za Balh se domneva, da je prav v njem Zaratustra prvi\xc4\x8d oznanjal svojo vero, in v njem tudi umrl._NEWLINE_Ker je bil Balh sredi\xc5\xa1\xc4\x8de prvega indo-iranskega kraljestva (Baktrija, Daksia, Buhdi), so nekateri znanstveniki prepri\xc4\x8dani, da so se Indo-Iranci ravno od tu v ve\xc4\x8d valovih raz\xc5\xa1irili v severovzhodni Iran in Sistan, kjer so postali sedanji sedanji Perzijci, Tad\xc5\xbeiki, Pa\xc5\xa1tuni in Balu\xc4\x8di. Regija, ki je zaradi podnebnih sprememb zdaj pustinja, je bila v antiki zelo rodovitna. Ustanovitev kraljestva se pripisuje Gajomartu, po perzijski legendi prvemu kralju na svetu. Balh je bil \xc5\xbee zelo zgodaj rival Ekbatane, Niniv in Babilona._NEWLINE_Armenski viri trdijo, da je bil Balh prestolnica Arsakidske dinastije Partskega cesarstva. Po izro\xc4\x8dilu je v mestu stal starodaven Anahitin tempelj, tako bogat, da je stalno izzival plenilce. Aleksander Veliki se je po uboju kralja Balha poro\xc4\x8dil z Roksano Baktrijsko. Balh je postal prestolnica gr\xc5\xa1ko-baktrijskega kraljestva, katero so tri leta (208-206 pr. n. \xc5\xa1t.) oblegali Selevkidi. Po razpadu gr\xc5\xa1ko-baktrijskega kraljestva so do prihoda Arabcev v njem vladali Indo-Skiti, Parti, Indo-Parti, Ku\xc5\xa1ani, Indo-Sasanidi, Kidariti, Heptaliti in Sasanidi.\n_START_SECTION_\nSodobni Balh\n_START_PARAGRAPH_\nModernizacija Balha se je za\xc4\x8dela leta 1934, ko je bilo zgrajeno osem ulic, ve\xc4\x8d javnih zgradb in bazarjev. V mestu je sredi\xc5\xa1\xc4\x8de bomba\xc5\xbene industrije, strojenja ov\xc4\x8djega krzna, ki je na Zahodu znano kot karakul, in poljedelskih pridelkov, zlasti mandljev in melon._NEWLINE_Arheolo\xc5\xa1ka najdi\xc5\xa1\xc4\x8da in muzeji so v zadnjih vojnah predmet nezakonitih izkopavanj in kraje.\n_START_SECTION_\nRu\xc5\xa1evine starodavnega Balha\n_START_PARAGRAPH_\nStare budisti\xc4\x8dne zgradbe so se izkazale za bolj trpe\xc5\xbene od kasnej\xc5\xa1ih islamskih._NEWLINE_Stupa Top-Rustam ima pri temeljih premer 46 m, na vrhu pa 27 m. V notranjosti so \xc5\xa1tirje vkopani polkro\xc5\xbeni oboki, do katerih od zunaj vodijo \xc5\xa1tirje prehodi. Zgrajena je iz na soncu su\xc5\xa1enih kvadratnih zidakov s stranico 60 cm, debelih 10 do 13 cm. Takht-e Rustam (Rustamov prestol) ima obliko klina z razli\xc4\x8dno dolgimi stranicami. Zgrajen je iz pregnetene zmesi blata in slame. Mo\xc5\xbeno je, da gre za ru\xc5\xa1evine Nava Vihara, ki jih je opisal kitajski budisti\xc4\x8dni menih Xuanzang (602\xe2\x80\x93664). V sose\xc5\xa1\xc4\x8dini so ostanki tudi \xc5\xa1tevilnih drugih stup.\n_START_SECTION_\nMuzeja\n_START_PARAGRAPH_\nMuzej v Balhu je bil neko\xc4\x8d drugi najve\xc4\x8dji muzej v Afganistanu, zdaj pa je v veliki meri izropan. _NEWLINE_V Muzeju modre mo\xc5\xa1eje je islamska knji\xc5\xbenica, razstava predmetov, najdenih v ru\xc5\xa1evinah Balha, dela islamske umetnosti, vklju\xc4\x8dno s Koranom iz 13. stoletja in zbirka afganistanske dekorativne in ljudske umetnosti.\n_START_SECTION_\nSlavni me\xc5\xa1\xc4\x8dani\n_START_PARAGRAPH_\nNam najbolj znani osebi, rojeni v Balhu, sta bila perzijski islamski filozof, teolog, pravnik, pesnik in sufijski mistik Mevlana D\xc5\xbeelaludin Rumi (1207-1273) in perzijski u\xc4\x8denjak enciklopedi\xc4\x8dne izobrazbe Ibn Sina (Avicena, okoli 980-1037).'